[pic] | EUROPA-KOMMISSIONEN |

Bruxelles, den 9.3.2010

KOM(2010)87 endelig

2008/0198 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde om

Rådets fælles holdning til vedtagelsen af Europa-Parlamentets og Rådets forordning om fastsættelse af krav til virksomheder, der bringer træ og træprodukter i omsætning

2008/0198 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde om

Rådets fælles holdning til vedtagelsen af Europa-Parlamentets og Rådets forordning om fastsættelse af krav til virksomheder, der bringer træ og træprodukter i omsætning

BAGGRUND

Forslag fremsendt til Europa-Parlamentet og Rådet: (dokument KOM(2008) 644 - 2008/0198(COD): | 17. oktober 2008 |

Udtalelse afgivet af Det Europæiske Økonomiske og Sociale Udvalg: | 1. oktober 2009 |

Udtalelse afgivet af Regionsudvalget: | Ingen udtalelse |

Europa-Parlamentets udtalelse ved førstebehandlingen: | 22. april 2009 |

Ændret forslag fremsendt: | […]. |

Fælles holdning vedtaget af Rådet: | 1. marts 2010 |

FORMÅLET MED KOMMISSIONENS FORSLAG

Formålet med forordningen er at minimere risikoen for, at ulovligt fældet træ bringes i omsætning på EU's marked. Den bygger på det princip, at virksomhederne bør udvise behørig omhu ("due diligence"), når de bringer træ og træprodukter i omsætning på EU's marked for første gang.

BEMÆRKNINGER TIL RÅDETS FÆLLES HOLDNING

Generelle bemærkninger

Europa-Parlamentets udtalelse efter førstebehandlingen blev vedtaget den 22. april 2009. Kommissionen accepterede helt, delvis eller i princippet 37 af de 75 ændringsforslag, som Europa-Parlamentet stillede ved førstebehandlingen, idet den fandt, at de tydeliggjorde eller forbedrede Kommissionens forslag og lå på linje med dets generelle sigte.

Den 1. marts 2010 fastlagde Rådet sin holdning efter førstebehandlingen med kvalificeret flertal. Rådet har her taget hensyn til 17 af Europa-Parlamentets ændringsforslag.

Kommissionen afviste de ændringsforslag, som ville ændre forslagets overordnede fremgangsmåde og principper og/eller ville være mere byrdefulde og vidtgående end nødvendigt for at opfylde forordningens formål. Blandt de afviste ændringsforslag er forbud mod at bringe træ og træprodukter fra ulovlig hugst i omsætning, udvidelse af forordningens anvendelsesområde til at omfatte alle virksomheder i distributionskæden med tilhørende bestemmelser om sporbarhed samt ændringsforslag, der vil indføre mærkningskrav.

Kommissionen vurderer, at Rådets fælles holdning ikke ændrer ved forslagets principper og sigte, og den kan derfor tilslutte sig denne i uændret form.

Detaljerede bemærkninger

Ændringsforslag fra Parlamentet, som Kommissionen har accepteret, og som helt, delvis eller i princippet er indarbejdet i den fælles holdning

Princippet i ændringsforslagene 22 , 29 , 47 og 72 , hvorefter der skal rettes en særlig opmærksomhed mod forordningens virkninger for små og mellemstore virksomheder er accepteret og indarbejdet i de relevante artiklers ordlyd, hvor det nu fastsættes, at der ved evalueringen af forordningen skal tages særligt hensyn til de administrative følger for små og mellemstore virksomheder. Det anføres også, at delegerede retsakter ikke må pålægge virksomhederne en uforholdsmæssig byrde. Kommissionen har fremsat en erklæring (vedlagt), hvor den påtager sig at gøre en indsats for at lette virksomhedernes muligheder for at efterleve forordningens krav under særlig hensyntagen til små og mellemstore virksomheders særlige situation. Ændringsforslag 44 , som går ud på at tilføje bestemte typer oplysninger, er imødekommet delvis, og ordlyden af artiklen om "due diligence"-ordninger er ændret i overensstemmelse hermed. Ændringsforslag 51 om at indsætte en interessekonfliktbestemmelse i de krav, der stilles til overvågningsorganer, er imødekommet. Ændringsforslag 64 , der præciserer, hvordan oplysningerne om listen over kompetente myndigheder med ansvar for forordningens anvendelse skal stilles til rådighed for offentligheden, er imødekommet.

Ændringsforslag fra Parlamentet, som Kommissionen afviste, men som Rådet helt, delvis eller i princippet har indarbejdet i sin fælles holdning

Ændringsforslag 21 og 32 handler om forordningens anvendelsesområde og fastsætter, at træ og træprodukter, der er omfattet af obligatoriske bæredygtighedskriterier, ikke bør være undtaget. Kommissionens forslag indeholdt en undtagelse for sådanne produkter, og disse ændringsforslag blev ikke imødekommet af Kommissionen, som anså dem for at være i strid med EU's politik for vedvarende energi. Rådet har indtaget et standpunkt, der svarer til Parlamentets, på dette punkt. Kommissionen kan nu acceptere denne ændring set på baggrund af helheden i Rådets fælles holdning, særlig hvad angår den nærmere specifikation af risikokriterierne. Ændringsforslag 38 om definitionen af gældende lovgivning afviste Kommissionen, fordi den definerede den lovgivning, der skulle tages hensyn til, meget bredt. Rådet har dog imødekommet ændringsforslaget delvis, således at definitionen er blevet bredere end foreslået af Kommissionen. Kommissionen kan gå med til denne mere begrænsede formulering. Ændringsforslag 51-56 om Kommissionens anerkendelse af overvågningsorganer er imødekommet delvis. Kommissionen afviste disse ændringsforslag som stridende mod nærhedsprincippet. Kommissionen kan gå med til, at det er rimeligt, at den bør anerkende overvågningsorganer, der vil virke i mere end en medlemsstat. Ændringsforslag 61 imødekommes delvis – oplysningerne om tilsyn stilles til rådighed – hvor Kommissionen foreslog, at kun et sammendrag af registrene skulle gøres offentligt tilgængeligt.

Ændringsforslag fra Parlamentet, som Kommissionen imødekom helt, delvis eller i princippet, men som Rådet ikke har indarbejdet i den fælles holdning

Kommissionen accepterede i princippet en række ændringsforslag, som mest vedrørte betragtningerne. De handlede om skovmiljøet, den biologiske mangfoldighed, skovenes økosystemer og bæredygtig skovdrift (ændringsforslag 1-8, 9-11 og 14). Rådet anså dem for overflødige og medtog dem ikke i sin fælles holdning.

Ændringsforslag fra Parlamentet, som både Kommissionen og Rådet afviste, og som ikke er indarbejdet i Rådets fælles holdning

De af Parlamentets ændringsforslag, der afveg væsentligt fra den oprindelige idé bag Kommissionens forslag, afviste Kommissionen, og de har heller ikke fundet plads i Rådets fælles holdning. De vedrørte navnlig følgende spørgsmål: forbud mod at bringe træ og træprodukter fra ulovlig fældning i omsætning (ændringsforslag 42 og 43 ); udvidelse af forslagets anvendelsesområde til at omfatte alle virksomheder i distributionskæden og ikke kun dem, der bringer træ og træprodukter i omsætning for første gang (ændringsforslag 15 , 31 og 33-35 ), med tilhørende sporbarhedsbegreb (ændringsforslag 41 ); indførelse af et krav om oprindelsesmærkning af træprodukterne (ændringsforslag 20 og 50 ); det meste af ændringsforslagene 51-53 om krav til overvågningsorganer.

Ændringer, som Rådet har foretaget i forslaget

Rådet foreslog følgende overordnede ændringer af Kommissionens forslag:

Definitionen af "træ og træprodukter" ændrede Rådet for at gøre det tydeligt, at træprodukter fremstillet af træ eller træprodukter, som allerede er bragt i omsætning, ikke er omfattet. Kommissionen støtter disse ændringer, som svarer til tanken med Kommissionens forslag. Kommissionen kan også tilslutte sig undtagelsen for produkter af genbrugstræ; den er villig til at overveje alternative formuleringer af en definition af produkter af genbrugstræ.

Definitionen af "bringe i omsætning" er ændret således, at den også omfatter levering ved hjælp af fjernkommunikationsteknik som defineret i Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg .

Definitionen af "gældende lovgivning" er gjort bredere for at nærme den til den definition, der bruges i de frivillige FLEGT-partnerskabsaftaler, og den omfatter dermed skovbrugsrelateret miljølovgivning, handels- og toldlovgivning, der berører skovsektoren, og eksterne parters lovfæstede brugs- og ejendomsret. Kommissionen modsætter sig ikke denne ændring, idet den ser den som en nøjere detaljering af Kommissionens eget forslag uden visse problematiske elementer, som var indeholdt i Parlamentets ændringsforslag, som f.eks. medtagelsen af relevant international lovgivning og af arbejdsmarkedslovgivning m.v.

"Due diligence"-ordninger: Kommissionens oprindelige forslag er omformuleret, men Kommissionen tilslutter sig alligevel denne ændring, da den tydeliggør de tre hovedelementer i systematiseringen af den fornødne omhu med adgang til visse oplysninger, risikovurdering og risikobegrænsning. Rådet har opregnet fire kriterier for risikovurdering, der kan suppleres i delegerede retsakter. Det har også indført begrebet 'ubetydelig risiko'.

Overvågningsorganer: Rådet skelner mellem overvågningsorganer, efter om de agter at udøve aktiviteter i én eller flere medlemsstater. Det mener, at det bør være Kommissionen, som anerkender organer, der udøver deres virksomhed i flere medlemsstater, mens organer, der kun virker i én medlemsstat, blot bør anerkendes af denne medlemsstats kompetente myndighed. Kommissionen kan gå med til Rådets ændringer, fordi de ikke strider mod nærhedsprincippet, og er enig i, at det er rimeligt, at den bør anerkende overvågningsorganer, der vil virke i mere end en medlemsstat. En anden ændring af Kommissionens forslag går ud på at forpligte overvågningsorganerne til som led i udøvelsen af deres virksomhed at underrette de kompetente myndigheder om alvorlige eller gentagne forsømmelser fra virksomhedernes side. Kommissionen ville have foretrukket at undvære denne bestemmelse, og den gav allerede udtryk for sine betænkeligheder i meddelelsen om Parlamentets ændringsforslag: sådanne bestemmelser kan medføre, at tavshedspligten brydes, især hvor der er tale om privatsektororganer, og i sidste ende føre til et mindre effektivt forhold mellem virksomheder og overvågningsorganer. Men da Rådet begrænser orienteringen til kun at skulle finde sted ved alvorlige eller gentagne forsømmelser, modsætter Kommissionen sig ikke denne ændring.

Tilsyn: Rådet nedsætter den periode, tilsynsregistrene skal opbevares i, fra ti til fem år. Rådet fastsætter, at oplysningerne i tilsynsregistrene skal stilles til rådighed for dem, der anmoder om dem, i overensstemmelse med Europa-Parlamentets og Rådets direktiv 2003/4/EF af 28. januar 2003 om offentlig adgang til miljøoplysninger , hvor Kommissionens forslag gik ud på at offentliggøre et sammendrag af registrene. Kommissionen kan acceptere disse ændringer.

Afledt lovgivning: Kommissionsforslagets bestemmelser om udvalgsproceduren er ændret på baggrund af Lissabontraktatens ikrafttræden. Kommissionen kan tilslutte sig Rådets valg med hensyn til, hvilke bestemmelser der bør ændres eller suppleres ved delegerede retsakter, og hvilke der bør vedtages ved gennemførelsesretsakter af hensyn til den ensartede gennemførelse. Men den er alvorligt betænkelig ved formuleringen af nogle af bestemmelserne, især ved den betragtning, hvor det hedder, at Kommissionen "hører eksperter i den forberedende fase i overensstemmelse med det tilsagn, som Kommissionen har givet i meddelelsen af 9. december 2009 om gennemførelse af artikel 290 i TEUF". På dette punkt har Kommissionen afgivet en erklæring til Rådets mødeprotokol (se bilag).

Produkter: Her har Rådet foretaget flere ændringer og bl.a. medtaget træ og træprodukter, der er omfattet af obligatoriske bæredygtighedskriterier, og produkter med KN-kode 4409. Det har udelukket følgende fra anvendelsesområdet: pakningsgenstande, der udelukkende anvendes som pakningsgenstande for at støtte, beskytte eller bære et andet produkt, og træprodukter fremstillet af genbrugstræ. Kommissionen accepterer disse ændringer. Kommissionen vil muligvis foreslå mindre tekniske justeringer af bilaget under andenbehandlingen, navnlig for at sikre overensstemmelse med den seneste reviderede udgave af den kombinerede nomenklatur (bilag I til Rådets forordning (EØF) nr. 2658/87). Kommissionen vil overveje, om produkter under kapitel 49 i den kombinerede nomenklatur (bilag I til Rådet forordning (EØF) nr. 2658/87) senere skal medtages, jf. erklæringen i bilaget.

Anvendelse: Kommissionen havde foreslået, at forordningen skulle tages i anvendelse 24 måneder efter dens ikrafttræden. Rådet har forlænget denne frist med seks måneder. Denne ændring kan Kommissionen acceptere, da den så vil kunne gennemføre en grundig konsultation af de berørte parter under udarbejdelsen af delegerede retsakter og gennemførelsesretsakter.

KONKLUSION

De ændringer, Rådet har foretaget, er forenelige med målet om at minimere risikoen for, at ulovligt fældet træ og produkter heraf bringes i omsætning, og de bygger videre på Kommissionens forslag. Derfor kan Kommissionen acceptere Rådets holdning.

BILAG

Erklæringer fra Kommissionen

1) I forbindelse med artikel 12 og artikel 18 påtager Kommissionen sig at forelægge en bedømmelse af den aktuelle økonomiske og handelsmæssige situation i EU for produkter under kapitel 49 i EU's toldkodeks som grundlag for overvejelser af, om de bør medtages på listen over produkter i bilaget til denne forordning.

Kommissionen vil også bestræbe sig på at gøre det lettere for virksomhederne at efterleve forordningens krav og herunder særlig tage hensyn til situationen for små og mellemstore virksomheder.

2) Kommissionen hilser Rådets enighed om forordningen om krav til virksomheder, der bringer træ og træprodukter i omsætning, velkommen.

I denne forbindelse noterer Kommissionen sig den nye betragtning 24 om høring af eksperter under forberedelsen af delegerede retsakter. Efter Kommissionens opfattelse tilkommer der ikke ekspertgrupper nogen formel institutionel rolle. Bestemmelser om inddragelse af eksperter i forberedelsen af delegerede retsakter bør derfor ikke indgå i grundretsakterne. I denne forbindelse henviser Kommissionen til sin meddelelse af 9. december 2009.

For at lovgivningsprocessen kan komme videre med henblik på rettidig vedtagelse af den foreslåede forordning, vil Kommissionen ikke modsætte sig Rådets fælles holdning, da substansen i det opnåede kompromis som helhed opfylder forslagets målsætning. Kommissionen forbeholder sig ret til at vende tilbage til ovennævnte betragtning under andenbehandlingen under hensyntagen til Europa-Parlamentets holdning til dette spørgsmål.